BROOK ทุ่ม 160 ลบ.ซื้อหุ้น 10% ใน “แอ็ดวานซ์” หวังกระจายความเสี่ยง
BROOK ใช้เงิน 160 ลบ.ซื้อหุ้น 10% ใน “บริษัทเงินทุนแอ็ดวานซ์ (เอเอฟ)” หวังได้รับผลตอบแทนในรูปเงินปันผล รวมทั้งเป็นการกระจายความเสี่ยงในการลงทุนทางธุรกิจของบริษัท ทำให้เกิดอัตราการเติบโตของรายได้ที่มั่นคงในอนาคต
8 ก.พ. 2559

บริษัท บรุ๊คเคอร์ กรุ๊ป จำกัด (มหาชน) หรือ BROOK ระบุว่า บริษัทได้เข้าลงทุนในบริษัทเงินทุนแอ็ดวานซ์ (เอเอฟ) เป็นมูลค่าทั้งสิ้นรวม 160,000,000 บาท โดยการซื้อหุ้นสามัญของเอเอฟ จำนวน 1,000,000 หุ้น จากผู้ขายซึ่งเป็นบุคคลที่ไม่เกี่ยวข้องกัน คิดเป็นร้อยละ 10 ของทุนชำระแล้วของเอเอฟ เพื่อกระจายความเสี่ยงในการลงทุน และยังทำให้เกิดอัตราการเติบโตของรายได้ที่มั่นคงในอนาคตด้วย
ทั้งนี้ BROOK ได้เข้าซื้อหุ้นเอเอฟเมื่อวันที่ 4 ก.ย.58 จำนวน 500,000 หุ้น ในราคาหุ้นละ 160 บาทต่อหุ้น คิดเป็นเงิน  80 ล้านบาท จากนายทศพล ยงทวิชาชาติ ต่อมาวันที่ 5 ก.พ.59 นายทศพลตกลงเสนอขายหุ้นที่เหลืออีก 500,000 หุ้น ในราคาเดิมคือ 160 บาทต่อหุ้น มูลค่าการซื้อขายจึงเท่ากับ 160,000,000 บาท
โดยบริษัทจะชำระมูลค่าการทำรายการด้วยเงินสด โดยใช้เงินทุนที่เป็นสภาพคล่องส่วนเกินมาชำระหุ้นเงินสด ซึ่ง ณ วันที่ 30 ก.ย.58 มีเท่ากับ 567.09 ล้านบาท
ขณะที่การลงทุนดังกล่าวคาดว่าจะได้รับผลตอบแทนในรูปเงินปันผล รวมทั้งเป็นการกระจายความเสี่ยงในการลงทุนทางธุรกิจของบริษัท ทำให้เกิดอัตราการเติบโตของรายได้ที่มั่นคงในอนาคต และให้ผลตอบแทนที่ดีสำหรับนักลงทุนระยะยาว รวมถึงกำไรจากการลงทุนในรูปแบบ Capital Gain
อนึ่ง เอเอฟ ก่อตั้งเมื่อปี 2517 ได้รับใบอนุญาตประกอบกิจการเงินทุนเต็มรูปแบบจากกระทรวงการคลัง ภายใต้การกำกับดูแลของธนาคารแห่งประเทศไทย ให้บริการผลิตภัณฑ์ทางการเงินภายใต้พระราชบัญญัติธุรกิจสถาบันการเงิน พ.ศ.2551 โดยดำเนินธุรกิจหลัก ได้แก่ บริการรับฝากเงินจากลูกค้าบุคคล นิติบุคคล และสถาบันในรูปของบัตรเงินฝากซึ่งได้รับการคุ้มครองเงินต้น และดอกเบี้ย โดยสถาบันคุ้มครองเงินฝาก ตามเงื่อนไขในพระราชบัญญัติสถาบันคุ้มครองเงินฝาก พ.ศ.2551 และพระราชกฤษฏีกากำหนดจำนวนเงินฝากเป็นการทั่วไป พ.ศ.2555 บริการสินเชื่อหลากหลายประเภทแก่ทั้งลูกค้าบุคคล และนิติบุคคล บริการจัดโครงสร้างทางการเงิน (SF) บริการเป็นที่ปรึกษาทางการเงินเพื่อการจัดโครงสร้างทางการเงินการฟื้นฟูกิจการ การควบรวมกิจการ รวมถึงการจัดหาแหล่งเงินทุนทั้งในและต่างประเทศ